Premierul Sorin Grindeanu a fost dat exemplu negativ în Parlamentul European de către liderul grupului popularilor europeni, eurodeputatul Manfred Webber. Acesta a spus că, spre deosebire de prim-ministrul Ungariei, Viktor Orban, care merge să dea explicaţii ori de câte ori este invitat, şeful guvernului României nu a arătat această disponibilitate când a avut loc dezbaterea privind controversata ordonanţă de urgenţă 13.

„Viktor Orban nu refuză niciodată dezbaterea. A răspuns de fiecare dată când Comisia l-a invitat. Când am discutat despre România şi legile privind corupţia (OUG 13, n.r.), niciun premier socialist al României nu a venit aici (în Parlamentul European, n.r.)”, a spus eurodeputatul Manfred Webber.

OUG 13 este vestita ordonanță prin care guvernul a încercat să aducă modificări legislației anticorupție, ceea ce a generat cea mai amplă mișcare de protest după căderea comunismului.